Broj: 711-I-382-P-188-16/19-72-11

Zagreb, 3. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI) i članka 127. stavka 1. Zakona o općem upravnom postupku („Narodne novine“ broj 47/09., u daljnjem tekstu: ZUP), **u predmetu** **dužnosnika Zdravka Marića, ministra financija,** pokrenutom Odlukom Povjerenstva broj: 711-I-54-P-188-16/18-33-11 od 11. siječnja 2018.g.,na 30. sjednici, održanoj 3. prosinca 2018.g., donosi sljedeću:

**ODLUKU**

1. **Ukida se Odluka Povjerenstva za odlučivanje o sukobu interesa, Broj: 711-I-751-P-188-16/18-46-11 od 27. travnja 2018.g., te se navedena Odluka, na temelju članka 127. ZUP-a, zamjenjuje predmetnom Odlukom.**
2. **Aktivnim sudjelovanjem u procesu rješavanja nastale financijske krize u koncernu AGROKOR d.d., koji je vodila Vlada Republike Hrvatske, i to kroz sudjelovanje na sastanku s predstavnicima koncerna AGROKOR d.d., dana 19. veljače 2017.g. na koji je dužnosnik upućen od strane predsjednika Vlade Republike Hrvatske sa zadaćom dobivanja informacija o situaciji i stanju u koncernu AGROKOR d.d., zatim dana 22. veljače 2017.g. kroz sudjelovanje u izboru kandidata za neformalnu radnu skupinu okupljenu u svrhu rješavanja navedene krize i njezinom radu, na sastanku 23. veljače 2017. na kojem je okupljena neformalna radna skupina, na sastancima 26. veljače 2017.g. održanim u vezi susreta predstavnika Vlade Republike Hrvatske i Hrvatskog sabora s predstavnicima koncerna AGROKOR d.d., na sastanku 7. travnja 2017.g. na kojem se raspravljalo tko će biti izvanredni povjerenik, dužnosnik Zdravko Marić, ministar financija, propustio je, s obzirom na povezanost dužnosnika s koncernom AGROKOR d.d., koja proizlazi iz prethodnog radnog odnosa u toj tvrtci, koji je neposredno prethodio stupanju na javnu dužnost, zaštiti vlastitu vjerodostojnost i nepristranost u obnašanju javne dužnosti, čime je povrijedio načela djelovanja dužnosnika propisana člankom 5. stavkom 1. ZSSI-a.**

Obrazloženje

Povjerenstvo je na 205. sjednici, održanoj 11. siječnja 2018.g., donijelo **Odluku o pokretanju postupka**, broj: 711-I-54-P-188-16/18-33-11, protiv dužnosnika Zdravka Marića, ministra financija, zbog moguće povrede načela djelovanja propisanih člankom 5. stavkom 1. ZSSI-a koja bi proizlazila iz sudjelovanja dužnosnika u rješavanju problema koncerna AGROKOR d.d.na sastancima održanim 26. veljače 2017.g. i 3. ožujka 2017.g., a obzirom da je povezanost dužnosnika s trgovačkim društvom Agrokor d.d., koja proizlazi iz prethodnog radnog odnosa u toj tvrtci na radnom mjestu izvršnog direktora za strategiju i tržišta kapitala u razdoblju od 31. siječnja 2012.g. do 22. siječnja 2016.g., mogla utjecati na njegovu nepristranost pa je uključivanjem u rješavanje problema ovog koncerna dužnosnik propustio očuvati vlastiti integritet i vjerodostojnost u obavljanju dužnosti ministra financija te povjerenje građana u proces donošenja odluka od strane tijela javne vlasti.

Člankom 3. stavkom 1. podstavkom 4 ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika, kojeg ustrojava i vodi Povjerenstvo, utvrđeno je kako dužnosnik Zdravko Marić dužnost ministra financija obnaša od 22. siječnja 2016.g. Stoga je povodom obnašanja ove dužnosti dužnosnik Zdravko Marić obvezan postupati sukladno odredbama ZSSI-a.

Čankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Nakon provedenog postupka Povjerenstvo je na 8. sjednici, održanoj 27. travnja 2018.g., donijelo **konačnu odluku** kojom je utvrđeno da, sudjelujući na sastanku 26. veljače 2017.g., na način da je odgovarao na pitanja koja su mu postavljena od strane dužnosnika Andreja Plenkovića, predsjednika Vlade Republike Hrvatske, vezano uz rješavanje problema koncerna Agrokor kreditiranjem od strane HBOR-a i sudjelovanjem na sastanku 3. ožujka 2017.g. na kojem je u ime Vlade Republike Hrvatske prenio zabrinutost i prijedloge o mogućim koracima u pronalasku rješenja za krizu u koncernu Agrokor, a bez iznošenja osobnih stavova, mišljenja, prijedloga i zaključaka, dužnosnik Zdravko Marić, ministar financija, nije povrijedio načela djelovanja dužnosnika propisanih člankom 5. stavkom 1. ZSSI-a, na način da je propustio očuvati vlastiti integritet i vjerodostojnost u obnašanju dužnosti ministra financija te povjerenje građana u proces donošenja odluka od strane tijela javne vlasti

Dana 23. kolovoza 2018.g., na internetskom portalu N1 (hr.n1info.com), objavljen je članak naslova „EKSKLUZIVNO / Iskaz Martine Dalić: Koliko je znao premijer?“. U članku se objavljuje iskaz dužnosnice Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta do 14. svibnja 2018.g., dan pred Uredom za suzbijanje korupcije i organiziranog kriminaliteta (u daljnjem tekstu: USKOK). Iskaz je dan povodom kaznenih prijava protiv dužnosnika Andreja Plenkovića, predsjednika Vlade Republike Hrvatske, Martine Dalić, potpredsjednice Vlade Republike Hrvatske i ministrice gospodarstva, poduzetništva i obrta, Ante Ramljaka, izvanrednog povjerenika Vlade Republike Hrvatske u trgovačkom društvu Agrokor i Zdravka Marića, ministra financija u Vladi Republike Hrvatske (u daljnjem tekstu: **Iskaz**).

Na internetskom portalu N1 objavljeni su također i transkripti iskaza Ante Ramljaka i Zorana Besaka.

Uvidom u gore objavljeni članak iskaza Martine Dalić utvrđeno je kako je dužnosnica u Iskazu navela da je tijekom 2017.g. održan niz sastanaka u vezi rješavanja krize u koncernu AGROKOR d.d.. Neki sastanci održani su između predstavnika Vlade Republike Hrvatske (i/ili drugih institucija) i predstavnika koncerna AGROKOR d.d., dok na nekim sastancima predstavnici koncerna AGROKOR d.d. nisu bili prisutni, odnosno isti su se održavali između predstavnika Vlade Republike Hrvatske, Hrvatskog sabora, kreditnih institucija i trećih osoba - ovisno od sastanka do sastanka.

U tjedniku NACIONAL br. 1062 objavljen je članak naslova „Tajne snime sastanka s Todorićem u Vladi novi su dokazi protiv Zdravka Marića“, u kojem se navodi da je tjednik došao do saznanja o audiosnimci prvog sastanka predstavnika Vlade RH i predstavnika Agrokor koncerna te da je preslušao dijelove tih materijala. U članku se navodi kako je preslušavanjem snimke utvrđeno da je dužnosnik Zdravko Marić cit. „*ponudio Todoriću mogućnost da se Agrokoru pomogne*“.

 Obzirom da je Povjerenstvo nakon donošenja konačne odluke steklo saznanja o postojanju novih činjenica, odnosno o postojanju mogućnosti da se upotrijebe novi dokazi koji bi sami ili u vezi s već izvedenim i upotrijebljenim dokazima mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku, dana 28. kolovoza 2018.g. donijelo je **rješenje o obnovi postupka**, Broj: 711-I-1134-P-188-16/18-47-11, kojim je obnovilo postupak koji se pred Povjerenstvom vodio protiv dužnosnika Zdravka Marića, ministra financija, pod brojem P-188/16. Rješenjem je određeno kako će se predmetni postupak obnoviti u opsegu i dijelu u kojem je potrebno utvrditi je li dana 19. veljače 2017.g. održan sastanak između predstavnika Vlade Republike Hrvatske i koncerna AGROKOR d.d. te je li na istom bio prisutan dužnosnik Zdravko Marić i kakva je bila njegova uloga na sastanku. Postupak je obnovljen i u dijelu u kojem je bilo potrebno ponovo ispitati sadržaj sastanka održanog 26. veljače 2017.g., kao i ulogu dužnosnika Zdravka Marića na istom. U obnovljenom postupku bilo je potrebno preispitati i ulogu i postupanje dužnosnika Zdravka Marića na ostalim sastancima održanim između predstavnika Vlade Republike Hrvatske, Hrvatskog sabora, kreditnih institucija i trećih osoba, a na kojima se raspravljalo i/ili odlučivalo o rješavanju problema koncerna AGROKOR d.d..

Člankom 127. stavkom 1. ZUP-a propisano je da, nakon provedene obnove postupka, nadležno tijelo donosi rješenje o upravnoj stvari koja je bila predmet obnovljenog postupka. Rješenjem donesenim u obnovljenom postupku, nadležno tijelo može rješenje koje je bilo predmet obnove ostaviti na snazi ili ga zamijeniti novim rješenjem, u kojem će slučaju, s obzirom na okolnosti, prijašnje rješenje poništiti ili ukinuti.

U obnovljenom postupku Povjerenstvo je izvršilo uvid u Odluku o pokretanju postupka i cjelokupnu dokumentaciju koja je prikupljena u spisu od pokretanja postupka.

Na Odluku o pokretanju predmetnog postupka dužnosnik **Zdravko Marić** se pisano očitovao dana 26. siječnja 2018.g. U očitovanju, zaprimljenom u Povjerenstvu pod brojem: 711-U-365-P-188-16/18-34-2, dužnosnik navodi kako kategorički odbacuje navode iz točke III. izreke Odluke o pokretanju postupka u vezi sudjelovanja na sastancima 26. veljače 2017.g. i 3. ožujka 2017.g. čime mu se imputira povreda načela djelovanja propisanih člankom 5. stavkom 1. ZSSI-a. Dužnosnik navodi kako je u svim poslovima i zadacima, koje kao ministar financija svakodnevno obavlja, vođen isključivo javnim interesom i javnom dobrobiti. Dužnosnik ističe kako je prestankom radnog odnosa u Agrokoru prestao bilo kakav njegov privatan interes u tom koncernu ili bilo kojoj njegovoj sastavnici, a time i mogućnost utjecaja na njegovu nepristranost. Dužnosnik navodi kako je najveći dio svog radnog vijeka proveo radeći na javnim poslovima u Ministarstvu financija na različitim dužnostima, nakon toga na Ekonomskom institutu Zagreb, dok je najmanji dio svog radnog vijeka proveo kao zaposlenik koncerna Agrokor. Nakon stupanja na dužnost ministra financija nije s koncernom AGROKOR d.d. ili bilo kojim od društava koncerna sklopio ugovor koji bi mu omogućio povratak u bilo koji dio koncerna nakon isteka dužnosničkog mandata. Također, nije dioničar ni udjeličar, niti ima pravo na bonuse ovisno o poslovnom rezultatu ili udjele u dobiti u bilo kojem dijelu koncerna AGROKOR d.d. Dužnosnikov jedini interes vezan uz koncern Agrokor jednak je interesu vezanom uz bilo koji drugi gospodarski subjekt u Republici Hrvatskoj, u smislu poboljšanja poduzetničkog okruženja, jačanja konkurentnosti domaćeg gospodarstva te poticanja rasta i zapošljavanja. Slijedom navedenog dužnosnik odbacuje mogućnost kako bi činjenica prethodnog zaposlenja u koncernu Agrokor mogla utjecati na njegovu nepristranost u obnašanju javne dužnosti ministra financija.

Referirajući se na točke I. i II. izreke Odluke od 11. siječnja 2018.g. dužnosnik navodi kako je dosad jasno komunicirao da će se izuzeti od donošenja odluka koje se tiču Agrokora upravo zbog činjenice da je određeno vrijeme proveo kao njihov zaposlenik. Dužnosnik se poziva na intervju u Jutarnjem listu od 18. lipnja 2016.g., u kojem je predsjednica Povjerenstva, odgovarajući na novinarski upit navela kako bi se dužnosnik Zdravko Marić, kao ministar financija, trebao izuzeti iz bilo koje odluke koja se izravno odnosi na Agrokor, ne misleći pritom na opće odluke Vlade Republike Hrvatske, strateške odluke u predlaganju pojedinih zakonodavnih rješenja, već na slučajeve u kojima dužnosnik mora donijeti izravnu odluku kao što su oprost duga ili smanjenje porezne obveze Agrokoru kao poreznom obvezniku. Stoga se dužnosnik, kako navodi, kao predsjednik Nadzornog odbora Hrvatske banke za obnovu i razvitak izuzeo iz raspravljanja i donošenja odluka o odobravanju kredita trgovačkim društvima Jamnica d.d., Zvijezda d.d., Ledo d.d. i PIK Vrbovec – Mesna industrija d.d. te Belje d.d., čime je, što je utvrdilo i Povjerenstvo, pravilno upravljao situacijom u kojoj bi njegova povezanost sa trgovačkim društvom Agrokor d.d. mogla utjecati na nepristranost u obnašanju dužnosti ministra financija.

Vezano uz održane sastanke s predstavnicima koncerna AGROKOR d.d., dužnosnik navodi kako ostaje pri svojim navodima iz očitovanja od 15. svibnja 2017.g., a koji su potvrđeni i u očitovanju Vlade Republike Hrvatske od 24. studenog 2017.g. Na održanom sastanku 26. veljače 2017.g. predstavnici Vlade Republike Hrvatske i Hrvatskog sabora informirani su o stanju u koncernu AGROKOR d.d. te o tome kako navedena tvrtka poduzima napore i razmatra različite opcije za stabilizaciju svog poslovanja. O održavanju navedenog sastanka Vlada Republike Hrvatske je upoznala javnost priopćenjem 14. ožujka 2017.g. Dužnosnik naglašava kako se na sastancima, što potvrđuju i očitovanja ostalih sudionika, nisu donosile nikakve odluke niti zaključci.

Dužnosnik dalje navodi kako očitovanje dužnosnika Bože Petrova od 4. listopada 2017.g. u vezi predmetnog sastanka osporava u cijelosti, iz razloga što je isto kontradiktorno te posljedično neistinito, a time i nevjerodostojno. Dužnosnik ističe kako treba uzeti u obzir politički kontekst koji je prethodio davanju osporenog očitovanja te da dužnosnik Božo Petrov nikada nije u niti jednom svom javnom istupu izrekao tvrdnju da je ministar financija aktivno sudjelovao u razrješavanju problema koncerna AGROKOR d.d., već da je, upravo suprotno, u više navrata navodio, zajedno s drugim članovima političke stanke MOST, kako je izuzimanje, nesudjelovanje, odnosno pasivna uloga dužnosnika Zdravka Marića u vezi rješavanja problema u koncernu AGROKOR d.d. bila jedan od razloga zbog kojih su glasovali za nepovjerenje ministru financija u Hrvatskom saboru 4. svibnja 2017.g.

Vezano uz sastanak od 3. ožujka 2017.g. dužnosnik navodi kako je isti dogovorila Vlada Republike Hrvatske, s ciljem minimaliziranja utjecaja i posljedica krize u koncernu Agrokor na gospodarsko, socijalno i financijsko stanje u Republici Hrvatskoj, a u sklopu sagledavanja opsega i dubine problema koncerna Agrokor i mogućih posljedica koje bi kriza u koncernu mogla imati na gospodarski rast i financijsku stabilnost Republike Hrvatske. Dužnosnik se na navedenom sastanku sastao s g. Ivicom Todorićem, po izričitom naputku predsjednika Vlade Republike Hrvatske, kako bi mu prenio zabrinutost Vlade Republike Hrvatske za stanje u koncernu AGROKOR d.d.. Sastanak je trajao vrlo kratko te tom prilikom dužnosnik nije iznosio stavove, mišljenja, prijedloge, zaključke, niti prenosio povlaštene informacije koje bi omogućile ostvarivanje bilo čijih privatnih interesa, koji bi bili u suprotnosti s javnim interesom. Predsjednik Vlade Republike Hrvatske imao je puno povjerenje u dužnosnika da će na navedenom sastanku prenijeti naputak predsjednika Vlade Republike Hrvatske, što je isti i učinio.

Dužnosnik u konačnici ističe kako na sastancima održanim 26. veljače 2017.g. i 3. ožujka 2017.g. nije iznosio, niti prenosio stavove, mišljenja niti prijedloge, niti su se na navedenim sastancima donosile bilo kakve odluke ili zaključci, dok je njegova uloga na navedenim sastancima bila pasivna. Dužnosnik nije aktivno sudjelovao u razrješavanju problema koncerna AGROKOR d.d., na bilo koji način.

 Uvidom u izvješća o imovinskom stanju, koje je dužnosnik Zdravko Marić podnio Povjerenstvu 14. veljače 2016.g. te 21. prosinca 2016.g., utvrđeno je kako je dužnosnik naveo da je neposredno prije stupanja na dužnost u razdoblju od 23. siječnja 2012.g. do 22. siječnja 2016.g. bio u radnom odnosu u trgovačkom društvu Agrokor d.d., na radnom mjestu izvršnog direktora za strategiju i tržišta kapitala. Na zahtjev Povjerenstva, dužnosnik Zdravko Marić dostavio je očitovanje KLASA: 008-02/17-01/01, URBROJ: 513-01/17-6 od 19. travnja 2017.g., u kojem navodi kako s trgovačkim društvom Agrokor d.d., niti s nekim drugim subjektom iz koncerna Agrokor nije sklopio ugovor kojim se uređuje pravo povratka na rad nakon prestanka obnašanja dužnosti ministra financija.

**Vlada Republike Hrvatske**, Ured predsjednika, dostavila je na traženje Povjerenstva očitovanje klasa: 022-03/17-13/10, ur.broj: 50302/27-17-2 od 24. travnja 2017.g., u kojem se navodi kako Vlada Republike Hrvatske nije na sjednici Vlade Republike Hrvatske, Užeg kabineta ili drugog radnog tijela donosila odluke o situaciji vezanoj uz poslovanje koncerna AGROKOR d.d. te su predstavnici Vlade Republike Hrvatske u više navrata naglašavali odgovornost vlasnika i Uprave koncerna AGROKOR d.d. za rješavanje poteškoća u poslovanju kompanije. Na temelju članka 24. stavka 2. Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“ broj 32/17.), Trgovački sud u Zagrebu je 7. travnja 2017.g., pozvao Vladu Republike Hrvatske da u roku od dva dana od zaprimanja obavijesti donese odluku o prijedlogu za imenovanjem izvanrednog povjerenika. Na poziv Trgovačkog suda u Zagrebu, Vlada Republike Hrvatske je na sjednici održanoj 10. travnja 2017.g. na prijedlog Ministarstva gospodarstva, poduzetništva i obrta, donijela Odluku o prijedlogu za imenovanje izvanrednog povjerenika u trgovačkom društvu Agrokor d.d. Iz javno dostupnih podataka proizlazi kako je dužnosnik Zdravko Marić, kao ministar financija i član Vlade Republike Hrvatske sudjelovao u donošenju Odluke o prijedlogu za imenovanje Ante Ramljaka izvanrednim povjerenikom u trgovačkom društvu Agrokor d.d.

U očitovanju Vlade Republike Hrvatske od 24. travnja 2017.g nadalje se navodi da je Vlada Republike Hrvatske izdala priopćenje 14. ožujka 2017.g., kojim je izvijestila o održavanju sastanka između predstavnika Vlade Republike Hrvatske, Hrvatskog sabora i koncerna AGROKOR d.d. **26. veljače 2017.g.**, na kojem su sudjelovali predsjednik Vlade Republike Hrvatske mr.sc. Andrej Plenković, predsjednik Hrvatskoga sabora Božo Petrov, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, ministar financija dr.sc. Zdravko Marić te predsjednik Uprave trgovačkog društva Agrokor d.d. Ivica Todorić i član Uprave Ivan Crnjac. U očitovanju se navodi da je slijedeći sastanak održan 26. ožujka 2017.g., na kojem su sudjelovali predsjednik Vlade Republike Hrvatske mr.sc. Andrej Plenković, potpredsjednica Vlade Republike Hrvatske i ministrica gospodarstva, poduzetništva i obrta dr.sc. Martina Dalić, predstojnik Ureda predsjednika Vlade Republike Hrvatske dr.sc. Davor Božinović i predsjednik Uprave trgovačkog društva Agrokor d.d. Ivica Todorić. Na navedenim sastancima predstavnici Vlade Republike Hrvatske i Hrvatskog sabora informirani su o stanju u koncernu AGROKOR d.d. te kako navedena tvrtka poduzima napore i razmatra različite opcije za stabilizaciju svog poslovanja.

Na zahtjev Povjerenstva, kojim se od predsjednika Vlade Republike Hrvatske traži očitovanje o sadržaju sastanka i ulozi dužnosnika Zdravka Marića na sastanku održanom 26. veljače 2017.g., **Vlada Republike Hrvatske**, Ured predsjednika dostavio je očitovanje KLASA 022-03/17-13/10, URBROJ: 50302/27-17-4 od 25. svibnja 2017.g., kojeg je potpisao predstojnik Ureda predsjednika Davor Božinović, u kojem se navodi kako su tijekom tog inicijalnog sastanka predstavnici Vlade Republike Hrvatske, uključujući i ministra financija, primili na znanje informacije koje su iznijeli predsjednik Uprave trgovačkog društva Agrokor d.d. Ivica Todorić i član Uprave Ivan Crnjac, o stanju u kompaniji. Polazeći od činjenice da je trgovačko društvo Agrokor d.d. privatna tvrtka koja djeluje na tržišnim osnovama i za čije je vođenje prije svega odgovorna Uprava i vlasnik, na sastanku je istaknuto kako je na Upravi koncerna AGROKOR d.d. da s kreditorima pronađe rješenje koje bi dovelo do svježe likvidnosti i rješavanja obveza prema dobavljačima. Predstavnici koncerna AGROKOR d.d. upoznali su predstavnike Vlade Republike Hrvatske s aktivnostima i naporima koje poduzimaju u cilju stabilizacije poslovanja koncerna.

 Na zahtjev Povjerenstva, **dužnosnik Zdravko Marić** dostavio je očitovanje KLASA: 008-02/17-01/01, URBROJ: 513-01-17-8 od 15. svibnja 2017.g., u kojem navodi da je sadržaj sastanka održanog 26. veljače 2017.g. bio iznošenje, od strane predstavnika koncerna AGROKOR d.d., o stanju u koncernU AGROKOR d.d. i o mjerama koje tvrtka namjerava poduzeti radi stabilizacije poslovanja. Dužnosnik izričito navodi kako na tom sastanku nije iznosio stavove, mišljenja niti prijedloge vezano za sadržaj sastanka.

 Na zahtjev Povjerenstva **dužnosnica Martina Dalić** dostavila je očitovanje od 26. svibnja 2017.g., u kojem navodi kako je na sastanku održanom 26. veljače 2017.g., vlasnik trgovačkog društva Agrokor d.d. Ivica Todorić informirao nazočne o naporima koje to trgovačko društvo poduzima te o opcijama koje Uprava razmatra vezano uz stabilizaciju poslovanja u kontekstu snižavanja kreditnog rejtinga tom trgovačkom društvu. Dužnosnica navodi kako prema njenom sjećanju, dužnosnik Zdravko Marić na tom sastanku nije zastupao bilo kakve stavove, iznosio mišljenja, prijedloge ili slično.

 Na zahtjev Povjerenstva, **dužnosnik Božo Petrov** dostavio je očitovanje od 4. listopada 2017.g. u kojem navodi kako je predmet sastanka od 26. veljače 2017.g. bilo utvrđivanje stanja u kompaniji Agrokor te procjena opcija i mogućnosti za rješavanje problema te kompanije. Dužnosnik nadalje navodi da je dužnosnik Zdravko Marić na tom sastanku iznosio moguća rješenja za probleme s likvidnošću u kompaniji Agrokor putem kojih bi se država mogla uključiti u procese njihovog rješavanja, i to mogućnost osiguranja likvidnosti putem HBOR-a. U očitovanju se nadalje navodi da je dužnosnik Zdravko Marić na tom sastanku spominjao HBOR-ove programe koji bi se mogli iskoristiti kao rješenje za dobavljače Agrokora pri čemu je naglašavao da bi kod razmatranja takve mogućnosti trebalo voditi računa o instrumentima osiguranja u vidu nekog od trgovačkih društava u sastavu Agrokora. U svakom slučaju zaključio je da kod HBOR-a postoje određene mogućnosti s obzirom da ta institucija bez obzira na plasman Agrokoru krajem 2016.g. nije dosegla limit svoje izloženosti prema toj kompaniji. U odnosu na bilo koji oblik sudjelovanja Republike Hrvatske u rješavanju problema u Agrokoru, dužnosnik Zdravko Marić je upozoravao na potrebu konzultacija s Europskom komisijom kako poduzete mjere ne bi bile u suprotnosti sa europskim zakonodavstvom i praksom te kako postoje nedoumice kako bi takve mjere mogle utjecati na stanje javnih financija. Također je spominjao vrlo općenito nekakva ranija iskustva koja je država imala s brodogradilištima, ali tu opciju nije detaljno iznosio niti objašnjavao.

Na daljnji zahtjev Povjerenstva, **Vlada Republike Hrvatske** dostavila je očitovanje KLASA: 022-03/17-13/10, URBROJ: 50302/27-17-07 od 24. studenoga 2017.g., u kojem se navodi da je Vlada Republike Hrvatske u sklopu sagledavanja opsega i dubine problema koncerna Agrokor i mogućih posljedica koje bi kriza u koncernU AGROKOR d.d. mogla imati na gospodarski i financijski sustav Republike Hrvatske, razmatrala različite opcije mogućih rješenja, a sve s ciljem minimiziranja utjecaja i posljedica krize u koncerna AGROKOR d.d. na gospodarsko i socijalno stanje u Republici Hrvatskoj.

U očitovanju se dalje navodi da se po naputku i dogovoru predsjednika Vlade Republike Hrvatske, dužnosnik Zdravko Marić, ministar financija, sastao **3. ožujka 2017.g.** s Ivicom Todorićem, tadašnjim predsjednikom Uprave koncerna AGROKOR d.d. i prenio mu zabrinutost Vlade Republike Hrvatske za stanje u koncernu AGROKOR d.d .te mu je iznio prijedloge Vlade Republike Hrvatske o mogućim koracima u pronalasku rješenja za krizu u koncernu AGROKOR d.d..

Iz gore navedenih očitovanja proizlazilo je kako se pisano očitovanje dužnosnika Bože Petrova u vezi sastanka održanog 26. veljače 2017.g. razlikovalo od ostalih sudionika od kojih su pribavljena očitovanja, u smislu da je isti opširnije opisao sadržaj sastanka, navodeći kako je Zdravko Marić na istom iznosio moguća rješenja za probleme s likvidnošću u koncernu AGROKOR d.d. putem kojih bi se država mogla uključiti u procese njihovog rješavanja. Iako se navedeno očitovanje razlikuje od očitovanja troje drugih sudionika sastanka, a koja su međusobno suglasna, Povjerenstvo je smatralo kako je za pravilno i potpuno utvrđenje činjenica relevantnih za donošenje odluke u ovom predmetu trebalo ispitati osobe koje su bile prisutne na navedenom sastanku.

Dana 27. travnja 2018.g. održana je sjednica Povjerenstva, na kojoj je dužnosnik **Zdravko Marić** usmeno dopunio ranija očitovanja dana u predmetnom postupku. Dužnosnik je tom prilikom naveo kako želi neke činjenice dodatno rasvijetliti. Što se tiče sastanka održanog 26. veljače 2017.g. u Vladi Republike Hrvatske svrha sastanka bila je zaštita javnog interesa te gospodarstva. Na istom sastanku predstavnici koncerna AGROKOR d.d. iznosili su stanje u koncernu, informirali su prisutne što čine kako bi se održala financijska likvidnost i stabilnost te se na istom nisu donosile nikakve odluke, niti zaključci, već se općenito razgovaralo o učincima na gospodarstvo, financije i socijalno stanje. Dužnosnik navodi kako mu je na sastanku bilo postavljeno pitanje o eventualnoj mogućnosti financiranja putem HBOR-a, na što je dao općenite mogućnosti, informacije dostupne svima te upozorio na potrebu da se u svim situacijama treba voditi računa o državnim potporama i tržišnom natjecanju. Dužnosnik je istaknuo kako ostaje kod tvrdnji da se nije aktivno uključio i nije iznosio osobne stavove i mišljenja, niti predlagao moguća rješenja financiranja koncerna AGROKOR d.d. te da je uvijek postupao štiteći javni interes, a ne nečiji privatni.

Na poseban upit dužnosnik je naveo kako su oba sastanka sazvana na poziv najužeg državnog vrha, a prema intenciji i najavama sastanka njegova svrha nije bila donošenje odluka, već informiranje što koncern AGROKOR d.d. čini kako bi stabilizirala svoje poslovanje.

Referirajući se na svoja ranija očitovanja dana u predmetu, dužnosnik navodi kako je ostao konzistentan u svom očitovanju, s obzirom da na sastanku nije iznosio nikakve svoje zaključke, već je odgovarao na upit o mogućim načinima minimiziranja problema koncerna AGROKOR d.d. na stabilnost gospodarstva.

Dužnosnik u konačnici navodi, odgovarajući na upit je li nakon sastanka s kim komunicirao vezano za sadržaj i temu sastanka, kako je na predmetnom sastanku sudjelovao najviši državni vrh te da nema praksu prenositi povjerljive informacije s takvih sastanaka. Dužnosnik je pritom još jednom naglasio da na predmetnom sastanku nisu donošene nikakve odluke koje bi dalje trebalo provoditi.

Dužnosnik **Božo Petrov** je u svom usmenom iskazu dana 27. travnja 2018.g. naveo da vezano uz sastanak održan u Vladi Republike Hrvatske 26. veljače 2017.g i ulogu dužnosnika Zdravka Marića na istom može reći da je dužnosnik Zdravko Marić bio relativno pasivan do polovice sastanka, kada mu je Andrej Plenković, predsjednik Vlade Republike Hrvatske, postavio pitanje na koji način država može pomoći u slučaju koncerna AGROKOR d.d.. Dužnosnik Andrej Plenković je pitao dužnosnika Zdravka Marića koji su mehanizmi, na što je dužnosnik Zdravko Marić odgovorio da je financiranje putem HBOR-a mogućnost kako država može pomoći, ali da u tom pogledu postoje i određena ograničenja. Dužnosnik Zdravko Marić istaknuo je kako se treba konzultirati Europska Komisija te je dodatno napomenuo problem javnog duga. Isto tako, dužnosnik Zdravko Marić je istaknuo da misli da plasman u HBOR-u još nije dosegnuo limit izloženosti prema koncernu AGROKOR d.d.. Dužnosnik Zdravko Marić upitao je g. Ivana Crnjca je li moguće da uz sva zaduženja koja tvrtka ima kod drugih kreditora imaju prostora za novi dug, na što je g. Ivan Crnjac rekao kako se zaduženja do 350 dana ne tretiraju kao dug.

Dužnosnik Božo Petrov u svom je iskazu naglasio tri bitne stvari koje je dužnosnik Zdravko Marić na predmetnom sastanku rekao: da treba hitno kontaktirati Europsku komisiju, da postoje određene opasnosti koje se trebaju analizirati, a tiču se rasta javnog duga i treće jest činjenica da ukoliko u predmetnom slučaju dođe do intervencije države to bi značilo ulazak države u „equity“, odnosno strukturu društva. Nakon pauze, dužnosnik Zdravko Marić je na sastanku iznio da postoje dva modela financiranja putem HBOR-a. Program restrukturiranja i program za likvidnost. Zaključno, dužnosnik Božo Petrov navodi kako se dužnosnik Zdravko Marić nije zalagao za određena rješenja u pogledu koncerna AGROKOR d.d., već je odgovorio na zatraženo pitanje postavljeno od strane dužnosnika Andreja Plenkovića.

Na poseban upit je li dužnosnik Zdravko Marić navodio općenita rješenja ili je pojedine stvari konkretizirao, dužnosnik Božo Petrov je izjavio da je dužnosnik Zdravko Marić odgovarao na upit dužnosnika Andreja Plenkovića u vezi financiranja putem HBOR-a te je objasnio modele financiranja preko HBOR-a, a isto tako je spomenuo da ukoliko se ide putem HBOR-a da će se to koristiti za rješavanje problema dobavljača i da je to kratkoročno rješenje. Na dodatan upit može li dužnosnik procijeniti je li dužnosnik Zdravko Marić htio pomoći g. Ivici Todoriću dužnosnik je izjavio da to ne može procijeniti.

Na poseban upit, dužnosnik Božo Petrov odgovorio je kako je ideju oko HBOR-a na sastanku inicirao dužnosnik Andrej Plenković, a što se tiče izlaganja Zdravka Marića nakon pauze radilo se zapravo o nastavku prethodne rasprave, u tijeku koje rasprave je dužnosnica Martina Dalić rekla g. Ivici Todoriću da ukoliko Agrokor nema mogućnosti financiranja putem komercijalnih banaka da onda nema mogućnosti niti tražiti financiranje putem HBOR-a.

Na poseban upit dužnosnik Božo Petrov navodi kako je sastanak trajao oko tri i pol sata sa pauzom te da on nije taj koji treba procjenjivati je li dužnosnik Zdravko Marić bio u sukobu interesa, ali je više puta naglašavao kako je njegova prethodna pozicija u koncernu Agrokor vrlo teško spojiva s funkcijom ministra financija, u trenutku kada se događa najjača gospodarska i financijska kriza. Dužnosnik zaključuje da vjeruje kako je g. Mariću bilo neugodno biti na predmetnom sastanku pa zato nije bio proaktivan sve dok to od njega nije zatražio predsjednik Vlade Republike Hrvatske Andrej Plenković.

Povjerenstvo je izvršilo uvid u blog (službenu web stranicu vlasnika koncerna Agrokor - https://www.ivicatodoric.hr/) **Ivice Todorića**¸ objavljenog dana 24. travnja 2018.g. pod naslovom „Neka pokažu SMS-ove“. U objavi se navodi cit.: „*U medijima sam saznao da Povjerenstvo za odlučivanje o sukobu interesa u Hrvatskoj ima sjednicu vezanu uz (tajni) sastanak u Vladi RH 26. veljače 2017.g. između Petrova, Plenkovića, Dalić, Crnjca i Todorića. Kada gledam s odmakom vremena, želio bih ponovo reći nekoliko stvari o tome sastanku: tadašnji predsjednik Sabora RH, gospodin Petrov, "namamio" me na taj sastanak, doslovno; u nekoliko navrata tu činjenicu je potvrdio i sam gospodin Petrov; kada sam već išao na sastanak, po običaju, pripremili smo neke inicijative; međutim, sastanak se odvijao čudno i suprotno najavama gospodina Petrova koji je od početka zauzeo stav da ja trebam otići iz Agrokora? Plenković uglavnom nije govorio (diplomacija), Dalić priča bez priče, Marić je uglavnom šutio. To je bio jedan destruktivan sastanak, nerazuman, i na kraju smo završili na gledanju dnevnika, čekali da novinari otiđu ispred zgrade*“. U drugom dijelu objave Ivica Todorić se referira i na sastanak održan 3. ožujka 2017.g., navodeći cit.: „*Nekoliko puta javnost je obaviještena da je 3.3.2017., dakle 5 dana nakon sastanka u Vladi gospodin Zdravko Marić došao kod mene i rekao je da dolazi po nalogu premijera da pita da li nakon sastanka imam kakav prijedlog ili potrebu da se uključi Hrvatska država. Ja sam mu rekao da zahvali predsjedniku na čokoladicama i vremenu i da mi ne trebamo ništa od Hrvatske države!*“.

Ivan Crnjac je također bio pozvan na javnu sjednicu Povjerenstva, ali je poziv vraćen Povjerenstvu s naznakom „Obaviješten nije podigao pošiljku“. Navedeni je potom kontaktiran putem e-maila te je u odgovoru naveo kako nije u mogućnosti pristupiti sjednici Povjerenstva zbog ranije preuzetih obveza i službene spriječenosti. S obzirom da su se iskazi dužnosnika Bože Petrova i dužnosnika Zdravka Marića dani na sjednici 27. travnja 2018.g. u bitnom podudarali te da nisu bili protivni izjavama ostalih sudionika predmetnog sastanka, Povjerenstvo je odustalo od saslušanja Ivana Crnjca u predmetnom postupku smatrajući kako je činjenično stanje u dovoljnoj mjeri utvrđeno za donošenje konačne odluke.

U konačnoj odluci od 27. travnja 2018.g. Povjerenstvo je utvrdilo kako je nesporno da je dužnosnik Zdravko Marić sudjelovao na sastancima održanim 26. veljače 2017.g. i 3. ožujka 2017.g. Prvi sastanak održan je između predstavnika Vlade Republike Hrvatske, Hrvatskog sabora i Agrokora, dok je na drugom sastanku dužnosnik bio jedini predstavnik Vlade Republike Hrvatske. Povjerenstvo je utvrdilo da priroda sastanka održanog 26. veljače 2017.g. nije bilo postizanje dogovora ili donošenje odluka Vlade Republike Hrvatske, već informiranje predstavnika Vlade i Hrvatskog sabora o stanju u koncernu AGROKOR d.d. te razmatranje mogućih rješenja te da nije utvrđena aktivna uloga dužnosnika Zdravka Marića na navedenom sastanku. U odnosu na sastanak održan 3. ožujka 2017.g. Povjerenstvo nije utvrdilo niti jednu okolnost koja bi ukazivala da je dužnosnik na navedenom sastanku, na koji ga je uputio predsjednik Vlade Republike Hrvatske, prenošenjem povlaštenih informacija ili na drugi način utjecao ili omogućio ostvarivanje koristi za koncern Agrokor ili njegovog vlasnika, niti da bi navedenom sastanku pristupio s tom namjerom ili da bi to od njega očekivala suprotna strana. Slijedom navedenog knačnom je odlukom utvrđeno kako dužnosnik Zdravko Marić nije povrijedio načela djelovanja dužnosnika propisana člankom 5. stavkom 1. ZSSI-a.

U obnovljenom postupku Povjerenstvo je izvršilo uvid u **Iskaz dužnosnice Martine Dalić** USKOK-u, objavljen na internetskom portalu N1 (hr.n1info.com).

 U Iskazu se navodi kako je inicijalni sastanak s predstavnicima koncerna Agrokor održan **19. veljače 2017.g.** Navedenom sastanku prisustvovali su dužnosnica Martina Dalić i dužnosnik Zdravko Marić, po nalogu premijera Andreja Plenkovića. Sastanak je održan s Ivicom Todorićem i njegovim suradnicima Ivanom Crnjcem i Antom Todorićem, a sastanak je bio u nedjelju zbog unaprijed zakazanih poslovnih putovanja. Na tom sastanku Ivica Todorić je u bitnome kazao da se njegovo društvo našlo u velikim problemima na način da nemaju sredstava za podmirenje svojih obveza i da su u postupku traženja novih izvora financiranja kroz kredite, u kojem smislu je zatraženo da HBOR podrži Agrokor. Osim toga iznijeli su i druge po njima moguće vidove financijske podrške države te su predstavnicima Vlade Republike Hrvatske predali prezentaciju o stanju u društvu, koju je preuzeo ministar Zdravko Marić.

 Dužnosnica u Iskazu dalje navodi kako su se osim gore navedenog sastanka održala još dva sastanka s predstavnicima koncerna AGROKOR d.d., dana 26. veljače 2017.g. i 16. ožujka 2017.g. (ovaj zadnji između Ivice Todorića i ministrice Martine Dalić).

 Osim na sastancima s predstavnicima koncerna AGROKOR d.d., iz Iskaza proizlazi kako je dužnosnik Zdravko Marić bio prisutan na više sastanaka na kojima se raspravljalo o rješavanju financijske krize i problema u Koncernu. Tako se navode slijedeći sastanci: **22. veljače 2017.** - na kojem se raspravljalo o osnivanju radne skupine za rješavanje nastale situacije, na kojem su prisustvovali guverner Boris Vujčić, premijer Andrej Plenković, ministri Goran Marić, Zdravko Marić te vjerojatno Davor Ivo Stier i Davor Božinović; **23. veljače 2017.** - prvi zajednički sastanak, kako dužnosnica navodi, svih članova osnovane radne skupine, a sastanku su nazočili i premijer Andrej Plenković, predsjednik Hrvatskog Sabora Božo Petrov, dužnosnici Zdravko Marić, Davor Božinović, Davor Ivo Stier i Martina Dalić; **26. veljače 2017.g.** – održana su tri sastanka. Osim sastanka s predstavnicima koncerna AGROKOR d.d. tog dana održana su još dva sastanka, prvi kao priprema za sastanak s Ivicom Todirićem i u večernjim satima sastanak na kojem se raspravljalo na koji način održati poslovanje Koncerna i spriječiti njegovu nelikvidnost. Na sva tri sastanka bio je prisutan dužnosnik Zdravko Marić; **28. veljače 2017.** - sastanak na kojem su ispred državnog vrha bili prisutni premijer Andrej Plenković, dužnosnici Božo Petrov, Zdravko Marić, Tomislav Ćorić, Martina Dalić i vjerojatno Davor Ivo Stier te treće, stručne osobe, kojom prilikom je održana prezentacija sporazuma o predaji vlasništva.

 Dužnosnica Martina Dalić u Iskazu dalje navodi cit. „*15. ožujka 2017.g. došlo je do daljnjeg pada vrijednosti obveznica Agrokora za 10% do vrijednosti 65 centi za jedan EUR-o. Nakon ovih objava Zdravko Marić i Ministarstvo financija su se izuzeli od daljnje komunikacije sa ekspertnom skupinom i svake druge aktivnosti i poslova vezanih za Agrokor*“. Međutim, u daljnjem dijelu Iskaza navodi da je dužnosnik Zdravko Marić bio još na jednom sastanku, **7. travnja 2018.g.**, na kojem su bili prisutni premijer Andrej Plenković te dužnosnici Gordan Jandroković, Goran Marić, Tomislav Ćorić, Davor Božinović, Zdravko Marić, Ante Šprlje i Martina Dalić.

 Povjerenstvo je od **tjednika NACIONAL** zatražio snimke na koje se članak objavljen u br. 1062 poziva, ali na traženje Povjerenstva (koje je požureno požurnicom od 12. listopada 2018.g.), NACIONAL nikad nije dostavio predmetne snimke.

 Povjerenstvo je od **Ivana Crnjca**, bivšeg člana uprave koncerna Agrokor, zatražilo očitovanje u vezi sastanaka s članovima Vlade RH na kojima je kao predstavnik Koncerna prisustvovao, a koji su održani sa svrhom rješavanja financijske krize u Koncernu. Na traženje Povjerenstva, Ivan Crnjac je dana 19. rujna 2018.g. dostavio očitovanje, koje je zaprimljeno u pošti Povjerenstva pod brojem 711-U-2689-P-188-16/18-52-2. U očitovanju se navodi kako, obzirom da se protiv njega vodi kazneni postupak činjenično i pravno povezan s njegovim položajem u koncernu Agrokor, nije u mogućnosti dostaviti traženo očitovanje. Svoja prava i interese temelji na činjenici da je u kaznenom predmetu u položaju okrivljenika, a da traženo očitovanje ulazi u područje inkriminacije koja ga tereti te bi davanjem odgovora ušao u zonu preklapanja procesnih funkcija.

 Očitovanje u vezi sastanaka s članovima Vlade Republike Hrvatske na kojima je kao predstavnik koncerna AGROKOR d.d. prisustvovao zatraženo je i od **Ante Todorića**, bivšeg člana Uprave koncerna AGROKOR d.d. Dopis Povjerenstva kojim je zatraženo očitovanje poslan je poštom na službenu adresu prebivališta Ante Todorića, koja je pribavljena od Ministarstva unutarnjih poslova, 26. rujna 2018. i 10. listopada 2018.g., ali je svaki puta vraćen s naznakom „Obaviješten nije podigao pošiljku“.

 Povjerenstvo je dopisom 711-I-1156-P-274/18-02-11 od 30. kolovoza 2018., zatražilo od **Vlade Republike Hrvatske** očitovanje u vezi okolnosti rješavanja financijske krize koncerna AGROKOR d.d., a posebice je li se 19. veljače 2017.g. održao prvi sastanak između predstavnika koncerna AGROKOR d.d. i predstavnika Vlade Republike Hrvatske, koje su osobe bile na sastanku, je li na istom bio prisutan i dužnosnik Zdravko Marić te koja je njegova uloga na istom bila. Na navedeni dopis Povjerenstva, Vlada Republike Hrvatske se očitovala dopisom, KLASA: 022-03/18-25/28, URBROJ: 50302/27-18-2 od 19. rujna 2018., vežući ovo očitovanje i za prethodni dopis i požurnicu Povjerenstva od 1. lipnja 2018. i 3. srpnja 2018,. tražene u drugim predmetima koji se vode pred Povjerenstvom.

 U očitovanju je istaknuto kako se u izvanrednoj situaciji krize u koncernu AGROKOR d.d., koja je prijetila slomom hrvatskog gospodarstva početkom 2017. i koja je zahtijevala brzu i učinkovitu reakciju Vlade Republike Hrvatske, u dogovoru s tadašnjim koalicijskim partnerom političkom strankom MOST nezavisnih lista, pristupilo analiziranju različitih scenarija kako suzbiti katastrofalne posljedice propasti kompanije od sistemskog značaja za cjelokupno hrvatsko društvo. Ukazuje se da je Vlada Republike Hrvatske dopisom KLASA: 022-03/17-13/10, URBROJ: 50302/27-17-29 od **24. travnja 2017.** obavijestila ovo Povjerenstvo da je na zahtjev Ivice Todorića, tadašnjeg predsjednika uprave koncerna AGROKOR d.d., u poslijepodnevnim satima dana 26. veljače 2017., u Uredu predsjednika Vlade Republike Hrvatske, održan sastanak s predstavnicima koncerna AGROKOR d.d., na kojem su predsjednik Vlade Republike Hrvatske, predsjednik Hrvatskog sabora i drugi predstavnici Vlade Republike Hrvatske bili informirani o stanju u koncernu AGROKOR d.d. i naporima koji se poduzimaju te različitim opcijama za stabilizaciju poslovanja. Navodi se i da je sljedeći sastanak s Ivicom Todorićem održan dana **26 ožujka 2017**., o čemu je Povjerenstvo također obaviješteno navedenim dopisom.

Nadalje se navodi da je s obzirom na veličinu, broj zaposlenih, opseg poslovanja i povezanost s drugim gospodarskim subjektima, bilo razvidno da koncern AGROKOR d.d. predstavlja kompaniju od sistemskog značaja za Republiku Hrvatsku, što je potaknulo politički dogovor tadašnjih koalicijskih partnera u Vladi Republike Hrvatske da se ustroji grupa stručnjaka koja će pomoći Vladi Republike Hrvatske u razumijevanju stanja u koncernu AGROKOR d.d., predviđanja mogućih pravaca razvoja krize, te iznalaženja mogućih rješenja, a da su u njihovu razmatranju savjetovani vanjski ekonomski, financijski i pravni stručnjaci s kojima su u razdoblju od kraja veljače 2017. i tijekom ožujka 2017. održani sastanci konzultativnog karaktera. Radilo se o stručnjacima sa specifičnim iskustvom i znanjem hrvatskog i europskog zakonodavnog okvira za financijsko poslovanje trgovačkih društava, od kojih je neke stručnjake pozvala politička stranka Hrvatska demokratska zajednica (HDZ), a neke politička stranka MOST nezavisnih lista, pri čemu se napominje da su na traženje Ante Ramljaka, koji je bio uključen u rad neformalne radne skupine, zbog sagledavanja mogućih pravnih rješenja, bili uključeni i stručnjaci pravne struke. Na temelju provedene analize cjelokupne situacije nakon nekoliko tjedana zaključeno je kako je jedino moguće rješenje donošenje odgovarajućeg zakona te je dužnosnica Martina Dalić, tadašnja potpredsjednica Vlade Republike Hrvatske i ministrica gospodarstva, poduzetništva i obrta dobila zadaću da operativno vodi i koordinira postupak izrade zakona.

Također se ukazuje da je u izvanrednim okolnostima pristup izradi Zakona zahtijevao žurnost, te je zbog osjetljivosti financijskog tržišta i opasnosti za njegovu stabilnost, na samom početku procesa izrade Zakona, zajedno sa koalicijskim partnerima, odlučeno da se navedeni pristup i aktivnosti koje se odnose na pisanje zakona neće komunicirati javnosti, jer je to moglo znatno utjecati na sudionike tržišta i ugroziti nastojanja gospodarskih subjekata da putem mehanizama tržišta sami pronađu rješenje za nastalu situaciju. Prvu informaciju o zakonodavnoj aktivnosti javnosti je pružila dužnosnica Martina Dalić na tiskovnoj konferenciji dana 24. ožujka 2017.g. a u tom razdoblju predstavnici Vlade Republike Hrvatske javno su isticali kako je za vođenje koncerna AGROKOR d.d. odgovorna Uprava i vlasnik dionica, stoga se pitanje formaliziranja sastava i rada članova neformalne radne skupine za izradu zakona nije razmatralo.

U tijeku pripreme zakona neformalna radna skupina sudjelovala je u izradi pod vodstvom i uputama dužnosnice Martine Dalić, a u izradu zakona bili su aktivno uključeni Ministarstvo pravosuđa, Ministarstvo gospodarstva, poduzetništva i obrta, Ured za zakonodavstvo Vlade Republike Hrvatske, Ured predsjednika Vlade Republike Hrvatske, te je nacrt Zakona sukladno članku 29. stavku 4. Poslovnika Vlade Republike Hrvatske („Narodne novine“ broj 154/11., 121/12., 7/13., 61/15., 99/16. i 57/17.) dostavljen na mišljenje Uredu za zakonodavstvo Vlade Republike Hrvatske, Ministarstvu vanjskih i europskih poslova, Ministarstvu pravosuđa i Ministarstvu financija, koji nisu imali primjedbe na tekst nacrta zakona jer su bili uključeni u njegovu izradu ili su dali prijedloge za njegovo poboljšanje.

 Dužnosnik **Zdravko Marić** se dopisom od 1. listopada 2018.g. očitovao na rješenje o obnovi predmetnog postupka. Očitovanje je zaprimljeno pod brojem 711-U-2872-P-188-16/18-58-2 dana 5. listopada 2018.g.

 U očitovanju dužnosnik navodi kako ostaje pri svojim prethodnim očitovanjima Povjerenstvu, kao i pri svemu izrečenom na usmenom izjašnjavanju pred Povjerenstvom dana 27. travnja 2018.g. Dužnosnik napominje kako je pred Povjerenstvom davao jasne i nedvosmislene odgovore te da je detaljno pojasnio sve okolnosti o kojima je bio pitan od strane Povjerenstva.

 U vezi sastanka 26. veljače 2017.g. dužnosnik ponavlja kako na sastanku nije iznosio, niti prenosio ikakve stavove, mišljenja, zaključke niti prijedloge vezane za koncern Agrokor, niti je sudjelovao u donošenju bilo kakvih odluka ili zaključaka. Na postavljeni upit informirao je o općenitim mogućnostima kreditiranja poduzetnika temeljem kreditnih programa HBOR-a koji stoje na raspolaganju svim poduzetnicima. Pri tome je upozorio na potrebu da se u svim situacijama odobravanja bilo kakvih takvih kredita osobita pozornost pridaje zaštiti tržišnog natjecanja u suradnji s nadležnim službama Europske komisije. Priroda sastanka nije bilo postizanje dogovora ili donošenje odluka Vlade Republike Hrvatske već informiranje predstavnika Vlade Republike Hrvatske i Hrvatskog sabora o stanju u koncernu AGROKOR d.d. te razmatranje mogućih rješenja.

 U odnosu na sastanak 3. ožujka 2017.g. dužnosnik se referira na konačnu odluku Povjerenstva u kojoj je obrazloženo da nije utvrđena niti jedna okolnost koja bi ukazivala da je dužnosnik na sastanku 3. ožujka 2017.g., na koji ga je uputio predsjednik Vlade Republike Hrvatske, prenošenjem povlaštenih informacija ili na drugi način utjecao ili omogućio ostvarivanje koristi za koncern AGROKOR d.d. ili njegovog vlasnika, niti da bi tom sastanku pristupio s tom namjerom ili da bi to od njega očekivala suprotna strana.

 U odnosu na 19. veljače 2017.g. dužnosnik navodi kako se navedenog dana zajedno s dužnosnicom Martinom Dalić, po naputku predsjednika Vlade Republike Hrvatske, sastao na inicijalnom sastanku s predstavnicima koncerna Agrokor, g. Ivicom Todorićem, g. Ivanom Crnjcem i g. Antom Todorićem. Na sastanku su ih predstavnici koncerna AGROKOR d.d. informirali o financijskom stanju koncerna i budućim planovima vezanim za financiranje koncerna AGROKOR d.d. radi podmirenja obveza Koncerna. Dužnosnik ističe kako se niti u jednom trenutku nije aktivno uključivao u razrješavanje problema koncerna, nije iznosio stavove, mišljenja, prijedloge, zaključke, niti je postavljao bilo kakva pitanja. Dužnosnik se ne sijeća precizno je li tom prigodom primio prezentaciju o stanju društva, ali ne otklanja tu mogućnost obzirom da je bio niže rangirani u odnosu na dužnosnicu Martinu Dalić te bi moguće preuzimanje prezentacije bilo u skladu s njegovim dužnosničkim rangom.

 U odnosu na ostale sastanke između predstavnika Vlade Republike Hrvatske, Hrvatskog sabora, kreditnih institucija i trećih osoba, dužnosnik navodi da je, zbog činjenice da je određeno vrijeme proveo kao zaposlenik koncerna AGROKOR d.d., jasno komunicirao da će se izuzeti od donošenja odluka koje se tiču koncerna AGROKOR d.d.. Međutim to ne znači da se isključio ili da se mogao isključiti s radnih sastanaka na koje je bio pozivan kao ministar financija, a na kojima se raspravljalo o utjecaju krize u koncernu AGROKOR d.d.na gospodarski i financijsku stabilnost Republike Hrvatske. Unatoč tome što je bio prisutan na sastancima, nije donosio niti je sudjelovao u donošenju bilo kakvih odluka ili zaključaka, niti je kreirao ikakva nova rješenja.

 Dužnosnica **Martina Dalić** je na poziv Povjerenstva dostavila očitovanje koje je 22. studenog 2018.g. zaprimljeno pod brojem: 711-U-3337-P-188-16/18-69-2. U očitovanju se uvodno napominje kako dužnosnica ne može potvrditi autentičnost objava na internetskom portalu medijske kuće N1 budući da ne posjeduje zapisnik svog iskaza USKOK-u pa ne može potvrditi autentičnost objava.

 Dužnosnica potvrđuje da je tijekom veljače i ožujka u Vladi Republike Hrvatske održan velik broj sastanaka koji su se ticali narastanja krize u koncernu AGROKOR d.d., a na kojima su redovito ili povremeno sudjelovali brojni dužnosnici. Dužnosnica napominje kako su svi sastanci koji su održavani u Vladi Republike Hrvatske na ovu temu održavani u kontekstu ovlasti Vlade Republike Hrvatske i predsjednika Vlade Republike Hrvatske da određuje osobe koje su pozvane sudjelovati na pojedinim radnim sastancima.

 Dužnosnica je u svom očitovanju navela kako su odgovori na tražena pitanja Povjerenstva detaljno opisani u knjizi „Agrokor: slom ortačkog kapitalizma“, koju je dužnosnica dostavila u prilogu očitovanja. Dužnosnica također specificira dijelove knjige u kojima se govori o ulozi dužnosnika Zdravka Marića u čitavom postupku.

 Povjerenstvo je izvršilo uvid u dostavljenu knjigu izdavača Hanza Media d.o.o, kojoj je dužnosnica Martina Dalić autor (u daljnjem tekstu Knjiga).

 Dužnosnica u Knjizi navodi kako je sredinom veljače 2017.g. održan međukoalicijski sastanak na kojem je Most tražio osnivanje neformalne radne skupine sastavljene od nezavisnih eksperata za praćenje i analizu događaja u koncernu AGROKOR d.d.. Dužnosnica tako navodi cit. „*Političkim dogovorom između tadašnjih koalicijskih partnera u Vladi, HDZ i Mosta, utvrđeno je da će se za bolje razumijevanje i praćenje narastajuće krize u Agrokoru zatražiti pomoć nezavisnih stručnjaka. Prijedloge konkretnih imena dali su tadašnji članovi Vlade i tadašnji predsjednik Sabora Božo Petrov*“. Most je predlagao da u radnu skupinu Most predloži dva, a HDZ dva čovjeka.

 Dužnosnica navodi kako je Davor Božinović nakon međukoalicijskog sastanka izvijestio da ga je nazvao Ivica Todorić i zatražio sastanak s predsjednikom Vlade Republike Hrvatske. Dužnosnica u očitovanju navodi kako se u svrhu pripreme predsjednika Vlade Republike Hrvatske za sastanak s Ivicom Todorićem, dana **19. veljače 2017.g**., zajedno s ministrom Zdravkom Marićem sastala s Ivicom Todorićem i suradnicima. Cit. „*Kako predsjednik Vlade voli biti pripremljen za svaki sastanak, posebno kada se radi o temama koje mu nisu bliske, želio se, naravno, pripremiti i za ovaj. Zadužio je stoga Zdravka Marića i mene da se sastanemo s Ivicom Todorićem i utvrdimo što bi bila tema toga sastanka. Bio je to prvi od četiri susreta s Ivicom Todorićem koji su se dogodili u kontekstu krize u Agrokoru. Sastanak na koji smo otišli Zdravko Marić i ja održan je u upravnoj zgradi Agrokora, popularno zvanoj Toranj, u nedjelju 19. veljače 2017.g. Razlog što je sastanak održan u nedjelju bio je moj i Marićev odlazak na sastanak u Bruxelles, a priprema premijerova sastanka je bila žurna stvar. S Todorićem su bili Ivan Crnjac i, koliko se sjećam, njegov sin Ante Todorić... Na tom prvom sastanku, Ivica Todorić je držao dugo uvodno izlaganje o krizi koja je u Hrvatskoj trajala toliko dugo da je izostao dvocifreni rast prihoda koji je Agrokoru bio potreban da bi se mogle servisirati kamate... Ivica Todorić je konstatirao da Agrokor ima određenih problema i da mu je potrebna injekcija likvidnosti. Obrazložio je to kroz pripremljenu prezentaciju u kojoj su bili skicirani potezi koje on namjerava povući za stabilizaciju poslovanja... Da bi sve to postigao trebalo mu je svježe likvidnosti radi smanjivanja obveza prema dobavljačima i saniranja problema likvidnosti. Procjenjivao je da mu je žurno potrebno oko 260 milijuna eura za stabiliziranje likvidnosti i isplatu dobavljača. Dao nam je do znanja da računa na HBOR*“. Dužnosnica u Knjizi nije posebno isticala ulogu i ponašanje dužnosnika Zdravka Marića na navedenom sastanku.

 Predsjednik Vlade Republike Hrvatske je tijekom poslijepodneva **22. veljače 2017.g.** sazvao radni sastanak na temu koncerna AGROKOR d.d. i rasprave o Mostovu prijedlogu o osnivanju stručne radne skupine, kao i radi pripreme za sastanak s Ivicom Todorićem. Na tom sastanku bili su guverner Boris Vujčić, ministri Goran Marić i Zdravko Marić, predsjednik Vlade Republike Hrvatske, Davor Božinović i Martina Dalić. Guverner Boris Vujčić je iznio njegovo mišljenje u vezi stanja u koncernu AGROKOR d.d. te je slijedila rasprava o radnoj skupini i njenom sastavu. Dužnosnica je tom prilikom za članove radne skupine predložila Tomislava Matića i Antu Ramljaka iz tvrtke Texo Management. Dužnosnik Zdravko Marić predložio je Tončija Korunića iz investicijskog društva Intercapital. Svi prisutni složili su se s prijedlozima da ove tri osobe budu u radnoj skupini kao stručne osobe koje je predložio HDZ. Predsjednik Vlade Republike Hrvatske je potom, prema navodima dužnosnice, nazvao Božu Petrova i obavijestio ga o navedenom dogovoru. Sutradan je Božo Petrov dužnosnici Martini Dalić SMS-om poslao imena Mostovih kandidata za članove radne skupine. Bili su to Branimir Bricelj i Zoran Besak. Na opisani način je, kako navodi dužnosnica, zaključen politički dogovor HDZ-a i MOST-a o načinu na koji su koalicijski partneri odlučili da će pratiti zbivanja u koncernu AGROKOR d.d.

 Vezano uz gore navedeno dužnosnica navodi cit. „*U procesu rasprave o članovima radne skupine, koje su predložili članovi Vlade iz kvote HDZ-a i resorno nadležni ministri za ovakvu vrstu problema, sudjelovao je veći broj članova Vlade i zajednički donio odluku*. “ Prvi sastanak odabranih stručnjaka s državnim vrhom održan je **23. veljače 2017.g.** uvečer. Na navedenom sastanku bili su, osim dvojice predsjednika i dužnosnice Martine Dalić, još i Zdravko Marić, Davor Božinović, Davor Ivo Stier, neki savjetnici iz Ureda predsjednika Vlade Republike Hrvatske i financijski stručnjaci. S obzirom na osjetljivost situacije svi nazočni zamoljeni su za diskreciju. Dužnosnica navodi kako je potreba za diskrecijom bila uvjetovana realnim ekonomskim okolnostima.

 Prvi sastanak Ivice Todorića s predsjednikom Vlade Republike Hrvatske održan je u nedjelju **26. veljače 2017.g.** poslijepodne. Ivica Todorić je došao u društvu Ivice Crnjca, a sa strane Vlade Republike Hrvatske uz predsjednika Vlade Republike Hrvatske bili su još dužnosnik Zdravko Marić i dužnosnica Martina Dalić te dužnosnik Božo Petrov. Dužnosnica u Knjizi nije posebno isticala ulogu i ponašanje dužnosnika Zdravka Marića na navedenom sastanku.

 Dužnosnica u Knjizi dalje navodi kako su nakon osnivanja neformalne radne skupine uslijedili brojni sastanci na kojima su, uz prije spomenute financijske stručnjake, redovito sudjelovali predsjednik Vlade Republike Hrvatske, predsjednik Sabora, sama dužnosnica, Davor Božinović, Zdravko Marić do trenutka kada se izuzeo pod pritiskom MOST-a i prijetećeg glasanja o povjerenju, Davor Ivo Stier i u nekoliko navrata tadašnjim ministar rada Tomislav Ćorić. Dužnosnica navodi kako su samo u posljednjih šest dana veljače održana četiri takva sastanka, a visoka učestalost njihova održavanja nastavljena je i u ožujku. Na njima se raspravljalo o predloživim scenarijima mogućeg razvoja događaja u koncernu AGROKOR d.d., načinu Vladine reakcije, procjenama stvarnog stanja u koncernu AGROKOR d.d. i procjenama brzine pogoršavanja situacije s obzirom na informacije koje su dnevno dolazile s financijskog tržišta o padu cijena, negativnim reakcijama rejting agencija i slično.

 U poglavlju VII. Knjige „Zakon o postupku izvanredne uprave“ dužnosnica opisuje postupak i kronologiju donošenja navedenog Zakona. Za dan 22. ožujka 2017.g. dužnosnica navodi kako je izrađena druga verzija nacrta Zakona te ju je dužnosnica poslala Zdenki Pogarčić, ravnateljici Vladina Ureda za zakonodavstvo, i ministru financija Zdravku Mariću. Zdravku Mariću dužnosnica je napisala: „Zdravko, molim te pročitaj ovaj zakon. Ovo bi bilo naše rješenje – institucionalni okvir za uredno rješavanje problema. M.“

 Dužnosnik Zdravko Marić, prema navodima u Knjizi, bio je prisutan i na sastanku **7. travnja 2017.g.** na kojem se raspravljalo tko će biti izvanredni povjerenik. Na sastanku su bili prisutni i predsjednik Vlade Republike Hrvatske, Gordan Jandroković, Ante Šprlje, Goran Marić, Davor Božinović, Tomislav Ćorić i netko od savjetnika iz Ureda predsjednika Vlade Republike Hrvatske. Rasprava je trajala dugo, do poslije ponoći idućeg dana. Govorilo se o težini zadatka, profesionalnim, karakternim, menadžerskim, komunikacijskim i drugim osobinama koje takva osoba mora imati. Predlagala su se različita imena, kako iz grupe Vladinih eksperata tako i izvan nje.

 Iz sadržaja javno objavljenog transkripta iskaza **Ante Ramljaka** danog pred istražiteljima USKOK-a proizlazi da je dužnosnica Martina Dalić sredinom veljače 2017. kontaktirala Tomislava Matića i pozvala ga da zajedno s Antom Ramljakom dođe na sastanak u Vladu Republike Hrvatske. Na tom su sastanku bili prisutni Tonči Korunić, Branimir Bricelj i Zoran Besak te dužnosnici Andrej Plenković, Božo Petrov, Martina Dalić, Zdravko Marić, Goran Marić, Tomislav Ćorić, Davor Ivo Stier i Davor Božinović, kojom prilikom su bili informirani da Vlada Republike Hrvatske okuplja tim financijskih stručnjaka radi utvrđivanja stanja u koncernu AGROKOR d.d., pri čemu je Tomislava Matića, Tončija Korunića i njega osobno predložio HDZ, a MOST je predložio Branimira Bricelja i Zorana Besaka. Ante Ramljak navodi da se na opisani način stvorila neformalna skupina koja je započela s radom te da su međusobno komunicirali putem elektroničke pošte. Članovi neformalne radne skupine su o svemu izvještavali Vladu Republike Hrvatske na više sastanaka na kojima su najčešće bili prisutni dužnosnici Andrej Plenković, Božo Petrov, Davor Božinović i Martina Dalić, a znali su dolaziti pojedini ministri kao i članovi MOST-a, dok su na dnevnoj razini imali „brifinge“ s dužnosnicom Martinom Dalić. Nakon što su Vladi Republike Hrvatske ukazali da je potrebno novo zakonodavno rješenje za ovu situaciju, u neformalnu skupinu pridružili su se i odvjetnici Boris Šavorić, Toni Smrček i Branimir Žarković.

 Status članova neformalne radne skupine uz njega imali su Tomislav Matić, Branimir Bricelj, Tonči Korunuć, Boris Šavorić i Zoran Besak. Na sastanku s dužnosnikom Andrejom Plenkovićem rečeno mu je da će ga Vlada RH predložiti za izvanrednog povjerenika, što je prihvatio te je kazao navedenom dužnosniku i dužnosnici Martini Dalić kako namjerava u svoj krizni menadžment angažirati u svojstvu savjetnika izvanrednog povjerenika sve koji su radili na zakonu obzirom da su isti bili upoznati sa stanjem u koncernu AGROKOR d.d. te imaju potrebna znanja i iskustva za brzo djelovanje koje je bilo nužno, za što je imao uporište u donesenom Zakonu o postupku izvanredne uprave. Po imenovanju za izvanrednog povjerenika u svoj krizni management pozvao je Tomislava Matića, Branimira Bricelja, Zorana Besaka, Marka Delića, Borisa Šavorića, Tončija Korunića, odnosno njihova trgovačka društva, a što je i javno objavljeno u medijima.

 Iz sadržaja javno objavljenog transkripta iskaza **Zorana Besaka** danog pred istražiteljima USKOK-a proizlazi da je on prvi puta na sastanku održanom 22. veljače 2017. upoznao Tončija Korunića, Tomislava Matića, Antu Ramljaka i Branimira Bricelja, koji su se nesporno poznavali od prije, te da su tom prilikom razmijenili podatke o mail adresama radi daljnje komunikacije. Navodi da je bio upoznat kako je pojedine članove radne skupine predložio HDZ i to tri člana, a njega i Branimira Bricelja da je preložio MOST. Uslijedilo je više sastanaka s dužnosnicima Andrejom Plenkovićem, Božom Petrovim, Davorom Božinovićem, Martinom Dalić i Zdravkom Marićem, najmanje pet do osam sastanaka. Vrlo brzo su kao članovi neformalne radne skupine angažirani i pravni savjetnici Odvjetničkog društva Šavorić i partneri, pri čemu je Toni Smrček operativno najviše radio na procijeni prijedloga u smislu pravne dopustivosti, dok odvjetnik Boris Šavorić nije bio toliko operativno uključen u izradu nacrta zakona, već je sudjelovao na sastancima kao vlasnik, odnosno kao glavni partner navedenog Odvjetničkog društva. Stručne službe pojedinih ministarstava nisu bile operativno angažirane u smislu izrade nacrta zakona, ali su njihovi predstavnici prisustvovali pojedinim sastancima, a neposredno prije upućivanja u zakonodavnu proceduru održana je prezentacija kojoj je bio prisutan Ante Šprlje, tadašnji ministar pravosuđa, pojedini suradnici iz Vlade RH i navedenog ministarstva, te su isti potom uključeni u mail listu komunikacije.

 Na traženje Povjerenstva, **Ante Ramljak** je 28. studenog 2018.g. dostavio očitovanje koje je zaprimljeno u knjizi ulazne pošte pod brojem 711-U-3425-P-188-16/18-70-2. U očitovanju se navodi kako je na prvi sastanak održan na temu krize u Agrokoru u Vladu došao nakon poziva dužnosnice Martine Dalić krajem veljače 2017.g. Na tom sastanku bili su dužnosnici Andrej Plenković, Božo Petrov, Martina Dalić, Davor Božinović, Zdravko Marić, Goran Marić, Davor Ivo Stier i voditeljica Ureda premijera Tena Mišetić te od vanjskih stručnjaka Tomislav Matić, Branimir Bricelj, Tonči Korunić i Zoran Besak. Na tom sastanku premijer i predsjednik Hrvatskog sabora Petrov su prisutne izvijestili da su koalicijski partneri odlučili okupiti tim financijskih stručnjaka radi praćenja krize u Agrokoru. Rečeno je da su tadašnja potpredsjednica Vlade Martina Dalić i ministar financija Zdravko Marić imali sastanak s Ivicom Todorićem, tadašnjim predsjednikom Uprave Agrokora i da on traži financijsku pomoć od države. Rečeno je također da će Martina Dalić i Zdravko Marić biti operativni kontakt. Prisutnim stručnjacima rečeno je da je njihov zadatak da pomognu stručno sagledati situaciju.

 Nakon gore navedenog sastanka održan je, prema očitovanju Ante Ramljaka, još niz sastanaka, na kojima su obično sudjelovali Andrej Plenković, Božo Petrov, Martina Dalić, Zdravko Marić, Davor Božinović, ponekad Tomislav Čorić, Davor Ivo Stier, Ivan Kovačić, neki savjetnici u Uredu premijera, a povremeno Ladislav Turčinović, Dario Čehić, a nakon nekog vremena i Boris Šavorić i Toni Smrček. Na sastancima se raspravljalo o zbivanjima na tržištu kapitala, neplaćanjima, značenjima tih zbivanja na mogući položaj koncerna AGROKOR d.d. i njegovih dobavljača, o tome što su radile druge države u kriznim situacijama velikih kompanija.

 Ante Ramljak dalje u očitovanju navodi kako se na prijedlog tadašnje potpredsjednice Vlade Republike Hrvatske kasnije, s još nekim osobama, sastao s mlađim analitičarem iz Knighthead Capital Managmenta, kojeg je prema navodima dužnosnice Martine Dalić preporučio guverner Boris Vujčić. Dužnosnica je tada rekla da se ona nema vremena s predloženim sastati i da nema nikoga koga bi mogla zadužiti za sastanak budući se cit. „*u to vrijeme već ministar Marić izuzeo i nitko iz Ministarstva financija više nije radio na ovom problemu*“.

 Prema očitovanju, na radu na zakonodavnom rješenju počelo se raditi u drugoj polovici ožujka Ante Ramljak navodi kako je Martina Dalić koordinirala sve uključene i donosila odluke te da je, prema njegovom razumijevanju, o tijeku pisanja zakona redovito izvještavala premijera i djelovala u koordinaciji s njim.

 O načinu izbora i odlučivanja o izvanrednom povjereniku Ante Ramljak nema neposrednih saznanja jer u tome nije sudjelovao. Nije očekivao da će biti kandidat za povjerenika, niti da će Ivica Todorić aktivirati doneseni Zakon. Nakon što je postao izvanredni povjerenik obavijestio je cjelokupnu javnost o svim osobama koje je zatražio da mu pomognu u razrješavanju iznimno teške situacije. U daljnjem dijelu očitovanja Ante Ramljak u bitnom govori o okolnostima koje su slijedile nakon što je preuzeo posao izvanrednog povjerenika što za ovaj predmet nije relevantno.

 Dužnosnik **Zdravko Marić** pristupio je 30. sjednici Povjerenstva, kojom prilikom je usmeno dopunio ranija očitovanja u predmetnom postupku. Dužnosnik se očitovao na način kako je to navedeno u pisanom očitovanju naslova „*Iskaz ministra financija dr. sc. Zdravka Marića pred Povjerenstvom za odlučivanje o sukobu interesa*“ od 3. prosinca 2018.g., predanom i zaprimljenom u predmetu pod brojem 711-U-3485-P-188-16/18-71-2.

 U navedenom očitovanju dužnosnik u odnosu na sastanke održane 26. veljače i 3. ožujka 2017.g. navodi kako u bitnom ostaje kod ranije danih očitovanja u postupku, u smislu da se nije aktivno uključivao u rješavanje problema u koncernu AGROKOR d.d.. Dužnosnik ističe kako se u odnosu na održane sastanke očitovao upravo onako kako je Povjerenstvo tražilo te u tom smislu opovrgava informacije koje su se pojavile u javnom prostoru da je zatajio neke sastanke na kojima je bio nazočan.

 U odnosu na sastanak 19. veljače 2017.g., kojem je prisustvovao zajedno s dužnosnicom Martinom Dalić, dužnosnik navodi kako je isti održan po naputku predsjednika Vlade Republike Hrvatske te da su ih na sastanku predstavnici koncerna AGROKOR d.d. informirali o financijskom stanju Koncerna i njihovim planovima vezanim za rješavanje financijskih problema. Na sastanku dužnosnik nije iznosio stavove, mišljenja, prijedloge, zaključke, niti je postavljao bilo kakva pitanja.

 Vezano za sve druge sastanke dužnosnik navodi kako je obnašajući dužnost ministra financija nastojao pravodobno prepoznati okolnosti u kojima bi njegova vjerodostojnost mogla biti dovedena u pitanje. Upravo zbog činjenice da je određeno vrijeme proveo kao zaposlenik koncerna AGROKOR d.d. jasno je komunicirao kako će se izuzeti od donošenja odluka koje se tiču Agrokora. Međutim, to ne znači da se isključio ili da se mogao isključiti s radnih sastanaka na koje je bio pozivan kao ministar financija, a na kojima se raspravljalo o utjecaju krize u koncernu AGROKOR d.d. na gospodarsku i financijsku stabilnost Republike Hrvatske. Dužnosnik ističe kako niti jedan od sastanaka nije inicirao niti sazvao on već se isključivo odazivao na pozive. Niti u jednom trenu nije kreirao nikakva nova rješenja koja bi se mogla primijeniti na koncern Agrokor, niti je osobno sudjelovao u kreiranju takvih rješenja.

 Na upit članova Povjerenstva, dužnosnik je naveo kako se ne sjeća točno kako je na sastanku 26. veljače 2017.g., na postavljeno pitanje vezano uz mogućnost kreditiranja od strane HBOR-a, formulirao odgovor, ali naglašava kako poznajući prirodu stvari, jer je to između ostalog bio i predmet odobravanja kod zadnjeg kreditiranja, izloženost nije bila na razini maksimalno dozvoljene sukladno zakonima i regulama Republike Hrvatske. Dužnosnik je pritom stavio naglasak na elemente tržišnog natjecanja i osiguranje adekvatnim mjerama osiguranja, odnosno kolaterale. U odnosu na situacije u kojima se u HBOR-u 2016.g. izuzimao dužnosnik je ponovio vlastiti stav, koji nije samo njegovo osobno tumačenje zakona nego je između ostaloga bilo rečeno i od strane bivših voditelja Povjerenstva, a što je citirao u svom očitovanju na pokretanje postupka, da njegov angažman u privatnom sektoru u koncernu Agrokor znači da bi se trebao izuzimati od bilo kakvih odluka koje su u njegovoj ingerenciji. Dužnosnik je naglasio da je HBOR dugogodišnja institucija koja ima svoje stručne službe, ima upravu i ima nadzorni odbor. U nadzornom odboru sjedi 6 ministara, a dužnosnik je kao ministar financija samo prvi među jednakima.

 Što se tiče dijela o pitanju imenovanja osoba u neformalnu radnu skupinu dužnosnik navodi kako se zanemaruje jedna činjenica, a to je da je riječ o ranoj, inicijalnoj fazi razgovora kada je zapravo trebalo utvrditi činjenično stanje i proanalizirati javno dostupne podatke o stanju koncerna Agrokor i dužnosniku je postavljeno pitanje ima li nekoga za predložiti ili poznaje li nekoga tko bi bio neovisan i nepristran za analizu postojećeg stanja i analizu javno dostupnih informacija. Temeljem toga dužnosnik je dao prijedlog, ali odluka nije bila njegova već je na kraju donesena na određeni način skupno.

 Dužnosnik u konačnici navodi kako je na svakom radnom mjestu pa tako i u Agrokoru svoj posao radio najbolje što zna i trudio se ostvariti rezultate koji se od njega očekuju. Dužnosnik navodi kako je kao ministar financija postupao časno, pošteno, u skladu s načelima iz članka 5. ZSSI-a i drugim načelima. Na sastancima na kojima je bio prisutan nije vodio glavnu ulogu već je odgovara na upite. Sastanke nije sazivao već se odazivao na njih.

 U konačnici dužnosnik ističe kako su neosnovani navodi da je u procesu rješavanja krize bio kontakt osoba.

 Sukladno Zaključku Povjerenstva od 9. studenog 2018.g, dužnosnica Martina Dalić pozvana je na 30. sjednicu Povjerenstva, u svrhu davanja iskaza u vezi predmetnih okolnosti. S obzirom da je dužnosnica prije održavanja sjednice, dana 2. studenog 2018.g., dostavila pisano očitovanje, nije bila saslušavana pred Povjerenstvom.

 Povjerenstvo je u obnovljenom postupku utvrdilo da je Zakon o postupku izvanredne uprave donesen 6. travnja 2017. u Hrvatskom saboru te da je stupio na snagu 7. travnja 2017.g. Trgovački sud u Zagrebu je rješenjem, broj: St-1138/17 od 10. travnja 2017.g., otvorio postupak izvanredne uprave nad koncernom AGROKOR d.d. te je za izvanrednog povjerenika imenovao Antu Ramljaka. U obrazloženju rješenja navodi se da je prijedlog za otvaranje postupka sudu podnio dužnik koncern AGROKOR d.d. te da je sud odlučio o imenovanju izvanrednog povjerenika na temelju članka 11. i članka 24. stavka 3. Zakona o postupku izvanredne uprave na prijedlog Vlade RH.

 Iz prikupljenih podataka i dokumentacije, očitovanja Vlade Republike Hrvatske i očitovanja dužnosnice Martine Dalić, utvrđeno je kako je Vlada Republike Hrvatske provodila ranije donesenu političku odluku tadašnjih koalicijskih partnera - stranke HDZ i MOST, da će se, vezano za rješavanje financijske krize u koncernu AGROKOR d.d., čiji su prvi vanjski pokazatelji nastupili početkom 2017.g., angažirati skupina vanjskih stručnjaka sa zadaćom razumijevanja postojećeg stanja, predviđanja mogućih pravaca razvoja krize i pronalaženja rješenja, uključujući kasnije i izradu posebnog zakonodavnog okvira, kojim bi se spriječile moguće štetne posljedice nastale krize. Odlučeno je da se navedena skupina neće formalizirati i da se njen rad, a kasnije i sam postupak donošenja zakona neće komunicirati s javnošću, obzirom na osjetljivosti financijskog tržišta i opasnosti za njegovu stabilnost.

 Neformalnu radnu skupinu činili su tri predstavnika koje je predložio HDZ i dva koje je predložio MOST, a na sastancima su obično sudjelovali i dužnosnici, među kojima i dužnosnik Zdravko Marić, te povremeno drugi stručnjaci. Prvi sastanak grupe održao se 23. veljače 2017.g. Na sastanku su osim članova osnovane radne skupine (Ante Ramljak, Tomislav Matić, Branimir Bricelj, Tonči Korunuć i Zoran Besak) nazočili i premijer Andrej Plenković, predsjednik Hrvatskog Sabora Božo Petrov, dužnosnici Zdravko Marić, Davor Božinović, Davor Ivo Stier i Martina Dalić.

 Prema zaprimljenom očitovanju Ante Ramljaka, na prvom sastanku prisutnima je iskomunicirano da će tadašnja potpredsjednica Vlade Martina Dalić i ministar financija Zdravko Marić biti operativni kontakt grupe. Na radu na zakonodavnom rješenju počelo se raditi u drugoj polovici ožujka. Dužnosnica Martina Dalić koordinirala je sve uključene i donosila odluke te je, prema razumijevanju Ante Ramljaka, o tijeku pisanja Zakona redovito izvještavala premijera i djelovala u koordinaciji s njim.

 Prema očitovanju Vlade Republike Hrvatske proizlazi kako je dužnosnica Martina Dalić, tadašnja potpredsjednica Vlade Republike Hrvatske i ministrica gospodarstva, poduzetništva i obrta, dobila zadaću da operativno vodi i koordinira postupak izrade Zakona. U izradu Zakona bili su aktivno uključeni Ministarstvo pravosuđa, Ministarstvo gospodarstva, poduzetništva i obrta, Ured za zakonodavstvo Vlade Republike Hrvatske, Ured predsjednika Vlade Republike Hrvatske, a nacrt zakona je dostavljen na mišljenje Uredu za zakonodavstvo Vlade Republike Hrvatske, Ministarstvu vanjskih i europskih poslova, Ministarstvu pravosuđa i Ministarstvu financija. Dakle utvrđeno je da su u izradi Zakona aktivno bila uključena nadležna državna tijela.

 Gore navedene okolnosti, osnivanja i djelovanja neformalne radne skupine s ciljem pronalaženja rješenja financijske krize u koncernu AGROKOR d.d., nisu bile poznate Povjerenstvu u vrijeme donošenja konačne odluke te su utvrđene u obnovljenom postupku. Iz istih je razvidno kako se u svrhu rješavanja nastale situacije odvio čitav proces, koji je bio utemeljen na političkoj odluci koalicijskih partnera, a koji je uključivao velik broj ljudi različitog profila i položaja te koji je bio organiziran, koordiniran i međusobno komuniciran. Navedene okolnosti predstavljaju važan društveno-političko-gospodarski kontekst u kojem je dužnosnik Zdravko Marić djelovao, međutim, njegovo djelovanje u tom kontekstu treba promatrati i kroz aspekte obveza koje mu se kroz odredbe ZSSI-a, kao dužnosniku, nameću. Te odredbe definiraju standarde postupanja kojih se dužnosnik bio dužan pridržavati, kako bi svoje djelovanje uskladio s načelima u obnašanju javnih dužnosti.

 Povjerenstvo prilikom donošenja meritorne odluke nije imalo saznanja niti o sastanku koji je održan 19. veljače 2017.g., između predstavnika Vlade Republike Hrvatske i koncerna AGROKOR d.d.. Prema očitovanju samog dužnosnika i očitovanju dužnosnice Martine Dalić, navedeni sastanak održan je kao pripremni sastanak za sastanak predsjednika Vlade Republike Hrvatske i drugih predstavnika Vlade Republike Hrvatske i Hrvatskog Sabora s predstavnicima Agrokor koncerna, koji je trebao uslijediti i koji je uslijedio 26. veljače 2017.g. Na sastanku 19.- tog su bili prisutni dužnosnici Martina Dalić i Zdravko Marić te predstavnici koncerna AGROKOR d.d., Ivica Todorić, Ivan Crnjac i Ante Todorić. Dužnosnik Zdravko Marić u očitovanju navodi kako je na sastanak išao po naputku predsjednika Vlade Republike Hrvatske, što potvrđuje i dužnosnica Martina Dalić u svom očitovanju. U postupku je utvrđeno kako su predstavnici koncerna AGROKOR d.d. dužnosnike informirali o stanju u Društvu i svojim očekivanjima, dok točan sadržaj onoga što je dužnosnik Zdravko Marić na sastanku govorio nije utvrđen.

 Sastanak 19. veljače 2017.g., kao i sastanak 3. ožujka 2017.g. na koji je dužnosnik Zdravko Marić po naputku i dogovoru predsjednika Vlade Republike Hrvatske otišao kako bi Ivici Todoriću prenio zabrinutost Vlade Republike Hrvatske za stanje u koncernu Agrokor te mu iznio prijedloge Vlade Republike Hrvatske o mogućim koracima u pronalasku rješenja za krizu, svjedoči o ulozi dužnosnika Zdravka Marića u čitavom procesu. Dužnosnik Zdravko Marić bio je osoba od povjerenja predsjednika Vlade, Republike Hrvatske koja je između ostalog imala i ulogu komunikacijskog kanala između Vlade Republike Hrvatske i predstavnika koncerna AGROKOR d.d. Na sastanke na koje u upućivan dužnosnik je nastupao sukladno danim uputama premijera te je svojim djelovanjem ostvarivao povjerenu mu zadaću. Uz navedene sastanke s predstavnicima Agrokora, dužnosnik Zdravko Marić je redovito sudjelovao i na sastancima neformalne radne skupine. Prema svjedočenju jednog od članova neformalne skupine, kasnije izvanrednog povjerenika, dužnosnik Zdravko Marić bio je operativni kontakt neformalne skupine. Dakle, iz navedenog se zaključuje kako dužnosnik Zdravko Marić u čitavom procesu rješavanja krize nije imao samo ulogu predstavnika određenog resora, već i puno širu ulogu i zadaću, povjerenu mu od samog predsjednika Vlade Republike Hrvatske. O važnosti dužnosnika Zdravka Marića u procesu svjedoči i izjava predsjednika Vlade Republike Hrvatske od 10. travnja 2017.g., prilikom predstavljanja novoizabranog izvanrednog povjerenika Ante Ramljaka javnosti (kako je prenio portal dnevnik.hr u članku „Izvanredni povjerenik Ante Ramljak: Pred nama je težak zadatak, ali dajte mi tjedan dana“). Premijer je tada, na novinarski upit o glasovanju ministra Zdravka Marića za predloženog kandidata, rekao cit. „*Ja na njega računam i ovo su nove okolnosti i ministar Marić će biti uključen u aktivnosti Vlade*“.

 Iz očitovanja dužnosnika Zdravka Marića, iskaza Martine Dalić te očitovanja Vlade Republike Hrvatske i ostalih sudionika, proizlazi kako je dužnosnik Zdravko Marić bio prisutan na sastancima s predstavnicima koncerna AGROKOR d.d. održanim dana 19. veljače 2017.g., 26. veljače 2017.g. i 3. ožujka 2017.g., te na sastancima održanim sa članovima neformalne radne skupine dana 22. veljače 2017.g., 23. veljače 2017.g., 26. veljače 2017.g. (dva sastanka), 28. veljače 2017.g. i 7. travnja 2017.g.

 Aktivno sudjelovanje dužnosnika Zdravka Marića u procesu rješavanja krize Agrokora ogleda se u sudjelovanju na slijedećim sastancima:

* na sastancima **19. veljače i 3. ožujka 2017.g.** dužnosnik je, prema vlastitom očitovanju i prema Iskazu Martine Dalić, sudjelovao po uputi premijera s određenom zadaćom: prenošenja prijedloga Vlade Republike Hrvatske, prikupljanja informacija od predstavnika koncerna AGROKOR d.d. te komuniciranja s predstavnicima koncerna AGROKOR d.d. u vezi nastale situacije. Navedena zadaća, koja je stavljena pred dužnosnika, ne pretpostavlja njegovu pasivnost pa je životno neuvjerljivo kako dužnosnik na navedenim sastancima nije aktivno sudjelovao;
* dana **22. veljače 2017.g.**, prema očitovanju dužnosnice Martine Dalić,održan je sastanak na kojem se raspravljalo o osnivanju radne skupine za rješavanje nastale situacije i na kojem je HDZ utvrdio svoja tri kandidata za radnu skupinu. Prema očitovanju Martine Dalić, dužnosnik Zdravko Marić sudjelovao je u raspravi te je u radnu skupinu predložio Tončija Korunića iz investicijskog društva Intercapital;
* dana **23. veljače 2017.** održan je, prema očitovanju Martine Dalić, prvi zajednički sastanak svih članova osnovane radne skupine na kojem je bio i dužnosnik Zdravko Marić. Prema očitovanju Ante Ramljaka prisutni su izvješteni o sadržaju sastanka koji su Martina Dalić i Zdravko Marić imali s Ivicom Todirićem 19. veljače 2017.g., te su prisutni upoznati da će Martina Dalić i Zdravko Marić biti operativni kontakt grupe. Dakle, iz navedenog je razvidno kako je dužnosnik bio prisutan prilikom konstituiranja neformalne skupine pri čemu se njegova uloga u nadolazećem procesu prisutnima isticala.
* na sastanku **7. travnja 2017.g.**, prema očitovanju Martine Dalić,raspravljalo se tko će biti izvanredni povjerenik. Na sastanku su bili prisutni predsjednik Vlade Republike Hrvatske, dužnosnik Zdravko Marić, Gordan Jandroković, Ante Šprlje, Goran Marić, Davor Božinović, Tomislav Ćorić i netko od savjetnika iz Ureda predsjednika Vlade Republike Hrvatske. Rasprava je trajala dugo, do poslije ponoći idućeg dana. Govorilo se o težini zadatka, profesionalnim, karakternim, menadžerskim, komunikacijskim i drugim osobinama koje budući izvanredni povjerenik mora imati te su se predlagali različiti kandidati. Dužnosnica u očitovanju ne navodi da je itko od prisutnih, pa tako ni dužnosnik Zdravko Marić, bio izuzet od rasprave koja je u konačnici rezultirala izborom kandidata.
* U vezi sastanaka **26. veljače 2017.g.**, iz Iskaza dužnosnice Martine Dalić proizlazi kako su tog dana održana tri sastanka. Osim sastanka s predstavnicima koncerna AGROKOR d.d. tog dana održana su još dva sastanka, prvi kao priprema za sastanak s Ivicom Todorićem i zadnji u večernjim satima na kojem se raspravljalo na koji način održati poslovanje Koncerna i spriječiti njegovu nelikvidnost. Na sva tri sastanka bio je prisutan dužnosnik Zdravko Marić. Priroda sastanka održanog 26. veljače 2017.g. nije bilo postizanje dogovora ili donošenje odluka Vlade Republike Hrvatske, već informiranje predstavnika Vlade Republike Hrvatske i Hrvatskog sabora o stanju u koncernu te razmatranje mogućih rješenja. Međutim, navedeni sastanci održani su u kontekstu rješavanja krize te su se na istima, a posebice na pripremnom sastanku te trećem sastanku u večernjim satima, raspravljala pitanja s ciljem nalaženja rješenja nastale situacije.

 Dužnosnik Zdravko Marić bio je, prema Iskazu dužnosnice Martine Dalić, prisutan i na sastanku dana 28. veljače 2017.g., na kojem su ispred državnog vrha bili prisutni premijer Andrej Plenković, dužnosnici Božo Petrov, Zdravko Marić, Tomislav Ćorić, Martina Dalić i Davor Ivo Stier te treće, stručne osobe. Na navedenom sastanku održana je prezentacija sporazuma o predaji vlasništva. Povjerenstvo nema saznanja o detaljima navedenog sastanka kao niti o postupanju dužnosnika Zdravka Marića na istom.

 Sudjelujući u procesu rješavanja krize, dužnosnik Zdravko Marić je bio dužan voditi računa o činjenici kako se zbog prethodnog radnog odnosa dužnosnika u trgovačkom društvu Agrokor d.d., na radnom mjestu izvršnog direktora za strategiju i tržišta kapitala, a koji radni odnos je prestao neposredno pred stupanje na dužnost ministra financija, mogao stvoriti dojam kako dužnosnik u odnosu na ranijeg poslodavca nije nepristran. Ovaj dojam, ukoliko je javan i ukoliko je utemeljen na nekoj od okolnosti koje dužnosnika dovode u vezu s ranijim poslodavcem, nameće obvezu dužnosniku da svojim postupanjem isti otkloni, štiteći time povjerenje u nepristranost obnašanja njegove dužnosti. Okolnost ranijeg zaposlenja dužnosnika Zdravka Marića uistinu je i bio je razlog zbog kojeg se dužnosnik u određenim situacijama, kao što je bio slučaj kod raspravljanja i donošenja odluka o odobravanju kredita HBOR-a trgovačkim društvima Jamnica d.d., Zvijezda d.d., Ledo d.d., PIK Vrbovec – Mesna industrija d.d. i Belje d.d., deklaratorno izuzimao, upravo zbog te povezanosti, slijedom čega Povjerenstvo zaključuje da je i sam dužnosnik bio svjestan dvojbenosti postupanja u ovim situacijama. No unatoč tome, nakon što se već prethodno izuzimao, dužnosnik je prisustvovao i aktivno sudjelovao na predmetnim sastancima. Također, okolnost ranijeg zaposlenja dužnosnika bila je povod za izglasavanje nepovjerenja ministru u Hrvatskom saboru, koje je u velikoj mjeri bilo medijski popraćeno, što ukazuje da je javnost o toj okolnosti bila informirana i upoznata. Stoga je, imajući u vidu sve ove okolnosti, dužnosnik u predmetnom slučaju bio dužan postupati s povećanom pažnjom.

 Povjerenstvo utvrđuje kako je dužnosnik Zdravko Marić, sudjelujući u procesu rješavanja krize na način koji je naprijed opisan, imao aktivnu ulogu u proces rješavanja krize. Ovakvo utvrđenje Povjerenstva proizlazi iz činjenice da je dužnosnik bio osoba od povjerenja predsjednika Vlade Republike Hrvatske, da je sudjelovao u okupljanju (predlaganje predstavnika grupe) neformalne radne skupine, da je bio prisutan na većem broju sastanaka neformalne skupine, da je sudjelovao u raspravi koja je rezultirala kandidatom izvanrednog povjerenika te da je na dva sastanka s predstavnicima koncerna AGROKOR d.d. imao ulogu i zadaću povjerenu mu od strane predsjednika Vlade Republike Hrvatske. Ovakvima aktivnim sudjelovanjem dužnosnika u procesu rješavanja krize ugroženo je povjerenje u njegovu nepristranost u obnašanju dužnosti ministra, s obzirom na povezanost dužnosnika s koncernom AGROKOR d.d., a koja proizlazi iz prethodnog radnog odnosa u toj tvrtci, koji je neposredno prethodio stupanju na javnu dužnost. Povjerenstvo ovdje naglašava kako povjerenje u nepristranost, načelno, može biti narušena kada postoje okolnosti koje ukazuju da bi pojedinac mogao biti pristran u korist određenog subjekta, ali i na štetu određenog subjekta.

 Nadalje, sam dužnosnik je u svom očitovanju, ali i u nekim medijskim istupima, navodio da će se, zbog činjenice da je određeno vrijeme proveo kao zaposlenik koncerna AGROKOR d.d., izuzeti od donošenja odluka koje se tiču Agrokora te javno deklarirao namjeru za izuzimanjem, a da bi potom u procesu rješavanja krize aktivno sudjelovao.

 Povjerenstvo ističe da institut izuzimanja podrazumijeva izuzimanje od svih radnji, odnosno sudjelovanja u procesu odlučivanja, koje uključuje sudjelovanje u raspravljanju i predlaganje odluka, a ne samo izuzimanje od formalnog donošenja odluke, pa stoga takvo prethodno postupanje dužnosnika predstavlja aktivno sudjelovanje u procesu odlučivanja.

 Slijedom svega navedenog, Povjerenstvo je utvrdilo kako je aktivnim sudjelovanjem u procesu rješavanja nastale financijske krize u koncernu AGROKOR d.d. i to kroz sudjelovanje na sastancima s predstavnicima koncerna Agrokor dana 19. veljače, 26. veljače i 3. ožujka 2017.g. te kroz sudjelovanje na sastancima neformalne radne skupine okupljene u svrhu rješavanja navedene krize dana 22. veljače, 23. veljače, 26. veljače i 7. travnja 2017.g., dužnosnik Zdravko Marić, ministar financija, propustio zaštiti vlastitu vjerodostojnost i nepristranost u obnašanju javne dužnosti, čime je povrijedio načela djelovanja dužnosnika propisanu člankom 5. stavkom 1. ZSSI-a

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao izricanje sankcije.

Slijedom svega navedenog Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Zdravko Marić, elektroničkom dostavom
2. Podnositelji prijava
3. Objava na internetskoj stranici Povjerenstva
4. Pismohrana

Uputa o pravnom lijeku

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.